ET Euroopa Liidu Teataja C 89/23

Põllumajandustoodete ja toidu geograafiliste tähiste ja päritolunimetuste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

(2007/C 89/07)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) NR 510/2006

“CARNE DE BÍSARO TRANSMONTANO ”või “CARNE DE PORCO TRANSMONTANO”

EÜ NR: PT/PDO/005/0457/20.04.2005

KPN ( X ) KGT ( )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi vastutav asutus:

Nimetus: Instituto de Desenvolvimento Rural e Hidráulica Aadress: Av. Afonso Costa, n.o3 P-1949-002 Lisboa Telefon: (351) 21 844 22 00 Faks: (351) 21 844 22 02 E-post: idrha@idrha.min-agricultura.pt

2. Rühm:

Nimetus: ANCSUB — Associação Nacional de Criadores de Suínos de Raça Bísara Aadress: Edifício da Casa do Povo Largo do Toural P-5320-311 Vinhais Telefon: (351) 273 771 340 Faks: (351) 273 770 048 E-post: ancsub@bisaro.info Koosseis: Tootjad/töötlejad ( X ) Muud ( )

3. Toote tüüp:

Klass 1.1 — Värske liha (ja rups)

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus: “Carne de Bísaro Transmontano ”või “Carne de Porco Transmontano”.

4.2. Kirjeldus: Liha saadakse piimapõrsaste tapmisel või Bísaro tõugu sigade rümpade tükeldamisel. Sigu peetakse traditsioonilisel semiekstensiivsel viisil ja söödetakse kohalike põllumajandussaaduste ja põllumajanduse kõrvalsaadustega. Kuni 45 päeva vanuste põrsaste tapakaal on kuni 12 kg. Liha on kergelt marmorjas, üsna mahlaka ja pehme lihaskoega ning valge, ühtlase, sitke, mittevõietava ja sileda tekstuuriga rasvkoega. Kaheksa kuu vanuselt tapetud loomade (kastreeritud isasloomad või emasloomad) rümbad kaaluvad 60 kg ja rohkem ning kuuluvad kvaliteediklassi R, O või P. Lihaskude on helepunane ja rasvkude roosa. Hästi läbikasvanud ning üsna mahlaka, pehme ja tugeva koega liha rasvasisaldus ei ole eriti kõrge. Grillimise käigus tekib lihale iseloomulik maitse tänu tootmismeetodile ja loomasööda liigile.

4.3. Geograafiline piirkond: Traditsioonilise tootmismeetodi, loomapidamise ja söötmise oskusteabe, mulla- ja vajalike klimaatiliste tingimuste tõttu on “transmontano”-sealiha tootmispiirkond (s.t piirkond, kus sead on sündinud, kasvanud, nuumatud, tapetud ja nende liha tükeldatud, fileeritud ning pakendatud) piiratud Bragança piirkonna haldusüksustega Alfândega da Fé, Bragança, Carrazeda de Anciães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso ja Vinhais ning Vila Real'i piirkonna haldusüksustega Alijó, Boticas, Chaves, Mesão Frio, Mondim de Basto, Montalegre, Murça, Régua, Ribeira de Pena, Sabrosa, Santa Marta de Penaguião, Valpaços, Vila Pouca de Aguiar ja Vila Real. Loomasööt on saadud geograafilisest piirkonnast, v.a teatav kõrgekvaliteediline segajõusööt, millega söödetakse üksnes aretusemiseid ning mis tavaliselt ei moodusta nende aastasest söödakogusest rohkem kui 5 %.

4.4. Päritolutõend: Põllumajandusettevõtted, tapamajad, tükeldamis-, fileerimis- ja pakendamisettevõtted peavad olema litsentsitud, pärast kontrolliasutuse eelnevat heakskiitmist tootjarühmalt loa saanud ning asuma eespool osutatud kindlaks määratud piirkonnas. Kogu tootmisprotsessi jooksul, alates tooraineid tootvast põllumajandusettevõttest kuni toote müügikohtadeni, kohaldatakse ranget kontrollisüsteemi, millega tagatakse toote täielik jälgitavus. Igale rümbale või lihatükile kinnitatakse nummerdatud sertifitseerimistähis, millega tagatakse toote täielik jälgitavus kuni põllumajandusettevõtteni. Sertifitseerimistähisele märgitud seerianumbri järgi on võimalik tõendada toote päritolu igas tootmisahela etapis.

4.5. Tootmismeetod: Loomi kasvatatakse esivanemailt päritud traditsioonilisel tootmismeetodil, mis on kõnealuses piirkonnas tavaline ja mille kohta on antud teadmisi edasi põlvkonnalt põlvkonnale. Põllumajandusettevõtetel peab olema piisavalt maad, et toota loomadele sööta või võimaldada nende pidamist karjamaal või uiteväljal. Loomakasvatushoonetes peetakse loomi ainult talvel. Oktoobris ja novembris ajavad põllumajandustootjad oma loomad kastanisaludesse, et nad saaksid mahakukkunud kastaneid süüa. Loomasööt on vaheldusrikas ja sõltub aasta saagist. Kogu aasta jooksul söödetakse loomi teraviljaseguga (tavaliselt nisu, mais, rukis, kaer), millele on lisatud kõrvitsat, naerist, kartulit, suhkrupeeti, erinevaid puuvilju, suhkrumaisi, kapsast, kuivsööta, haljassööta ja kastaneid). Pärast sigade tapmist peab nende rümpasid 7 °C (+/- 1 °C) juures hoidma vähemalt 24 tundi, enne kui need järk-järgult kuni 2 °C jahutatakse. Enne tarbijale müümist ei ole rümpade külmutamine lubatud. Tapmise järgselt on liha pH-väärtuse tase 45 minuti pärast 5,95 ja 24 tunni pärast 5,56. Sõltumata tapavanusest on kaubanduses saada kahel eri viisil pakutavat liha:

märgistatud ja identifitseeritud rümpade või poolrümpadena, millel on võltsimis- ja kustumiskindel päritolu- ja sertifitseerimistähis;

terviktükkide või lõikudena, mis on tavalises või kontrollitud keskkonnas või vaakumkeskkonnas pakitud toiduainete säilitamiseks sobivasse materjali, nõuetekohaselt märgistatud ning võltsimis- ja kustumiskindla sertifitseerimistähisega.

Tapmine, rümba neljaks osaks tükeldamine, fileerimine ja pakendamine võib toimuda ainult tootmise geograafilise piirkonna nõuetekohaselt litsentseeritud töötlemisettevõtetes, kuna kõnealused sead on suuremad ja teistest seatõugudest erineva kerega; seepärast peavad tapamajade mitmed seadmed olema suuremate mõõtmetega ja olemas olema vahendid, mis võimaldavad searümpade tavapärase kuuma veega töötlemise asemel nende kõrvetamist. Searümba erilise kuju tõttu peavad seda neljaks osaks tükeldama ja fileerima oma ala asjatundjad, kes suudavad sellele anda parima kaubandusliku välimuse ja rümba sel viisil tükeldada, et liha on küll sellega läbipõimunud rasvavõrgustiku tõttu iseloomulikult marmorjas, kuid samas on sellel vähe pindmist rasvkudet. Toodetud koguste põhjal on võimalik järeldada, et niisugusel viisil searümba tükeldamisele spetsialiseerunud lihunikud töötavad vaid päritolupiirkonnas.

Searümba neljaks osaks tükeldamise ja fileerimise järel tuleb liha kohe pakkida, et vältida selle rääsumist või eelkõige suure rasvasisalduse tõttu tekkivat mis tahes muud keemilist muutust, või mikrobioloogilist muutust, mis tekib siis, kui liha ei ole kohe kaitstud ja nõuetekohaselt jahutatud, või selle pH normväärtuse taseme ületamist.

Sealiha “carne de porco transmontano ”füüsiliste ja organoleptiliste omaduste kvaliteedi tagamiseks kontrollivad spetsialistid seda (eelkõige toote värskust ja marmorjat lõikepinda) korrapäraselt enne lõpptarbija jaoks pakendamist; iga nõuetele mittevastav toode jääb kaubandusse saatmata.

4.6. Seos: Mitmesugused loomakujulised skulptuurid ja haldusüksuste registrite dokumentides leitud viited sigadelt ja sealihatoodetelt tasutavate maksude kohta tõestavad, et seakasvatus on selles piirkonnas olnud tähtsal kohal juba väga pikka aega. Bísaro tõugu sigade tõuaretus on äärmiselt oluline mitte üksnes traditsiooniliste tootmissüsteemide, vaid ka väikeste pereettevõtete kujundatud majanduse säilitamiseks. Ekstensiivselt peetavad sead on eriti hästi kohanenud piirkonna maakeskkonna, karmi kliima ja kohaliku söödaga. Seakere välimik, rasvkoe hulk ja jaotus, liha maitse ja lõhn on otseselt tingitud loomade pidamistingimustest ja söödast, eelkõige kastanite manustamisest. Kokkuvõte: seos toote ja piirkonnale omase tõu vahel, valitsevad mullastiku- ja kliimaolud, loomade pidamismeetod ja piirkonnas toodetud loomasöödaga söötmine — kõik need aspektid kokku annavad kõnealuste loomade lihale tunnuslikud organoleptilised omadused.

4.7. Kontrolliasutus:

Nimetus: Tradição e Qualidade — Associação Interprofissional para Produtos Agro-Alimentares de Trás-os-Montes Aadress: Av. 25 de Abril, 273 S/L P-5370-202 Mirandela Telefon: (351) 278 261 410 Faks: (351) 278 261 410 E-post: tradição-qualidade@clix.pt

Tradição e Qualidade on tunnistatud vastavaks standardi 45011:2001 nõuetele.

4.8. Märgistus: Sõltumata liha pakkumis- või pakendamisviisist peab igal lihatükil või rümbal olema lisaks üldiste õigusaktide kohasele kohustuslikule sõnastusele järgmine tekst: “Carne de Bísaro Transmontano — Denominação de Origem Protegida ”(kaitstud päritolunimetus) või “Carne de Porco Transmontano — Denominação de Origem Protegida ”(kaitstud päritolunimetus). Pakendatud lihal on ka ühenduse logo ja Vinhaisi piirkonna toodetele iseloomulik logo, mis on esitatud allpool. Märgistuse hulka kuulub ka sertifitseerimistähis, millel peab olema märgitud toote nimetus, asjakohased andmed, kontrolliasutus ja seerianumber.

(1) ELT L 93, 31.3.2006, lk 12.